ปชป.ถล่มถ้าไม่ซุกทะลุ57%
ปชป.จี้รัฐนำเงินกู้ 2.2 ล้านล้านบรรจุเป็นงบประจำปีชี้เสี่ยงทุจริต ยันสูงหนี้เกิน 50%
30 ม.ค. 2556

ปชป.จี้รัฐนำเงินกู้ 2.2 ล้านล้านบรรจุเป็นงบประจำปีชี้เสี่ยงทุจริต ยันสูงหนี้เกิน 50%
นายสรรเสริญ สมะลาภาสส.กทม.พรรคประชาธิปัตย์ (ปชป.) เรียกร้องให้รัฐบาลนำ พ.ร.บ.ให้อำนาจกระทรวงการคลังกู้เงินเพื่อลงทุนโครงสร้างพื้นฐาน 2.2 ล้านล้านบาทบรรจุและพิจารณาใน พ.ร.บ.งบประมาณรายจ่ายประจำปีตามปกติ เนื่องจากแนวทางการใช้งบประมาณตกปีละ 3 แสนล้านบาท ผูกพันถึง 7 ปี จึงอยู่ในวิสัยที่จะบรรจุตามขั้นตอนปกติ จึงกังวลว่าหากออกเป็น พ.ร.บ.กู้เงินจะเสี่ยงต่อการทุจริต ไม่โปร่งใส 
นายสรรเสริญ กล่าวว่า นายกิตติรัตน์ ณ ระนอง รองนายกรัฐมนตรีและ รมว.คลัง จะโกหกสีขาวอีกครั้ง ภายหลังยืนยันว่าหนี้สาธารณะจะไม่พุ่งเกิน 50% เพราะมีการหลบเลี่ยงนำหนี้บางส่วนไปโปะในส่วนอื่น เช่น เงินขาดทุนจากโครงการรับจำนำข้าวปีละ 2 แสนล้านบาท มีการนำไปรวมกับธนาคารเพื่อการเกษตรและสหกรณ์การเกษตร (ธ.ก.ส.) และยังไม่รวมหนี้จากกองทุนฟื้นฟูอีกปีละ 1 ล้านล้านบาท จึงไม่เกิน 50%
นายสรรเสริญ ชี้แจงว่า ขณะนี้หนี้สาธารณะของไทยอยู่ที่ 4.8 ล้านล้านบาท หากรวมกับเงินกู้ 3.5แสนล้านบาท เงินขาดดุลงบประมาณในปี 2556 อีก 3 แสนล้านบาท เงินขาดดุลงบประมาณ 2557 อีก 2.2 แสนล้านบาท เงินขาดทุนโครงการรับจำนำข้าวปีละ 2 แสนล้านบาท เมื่อรวมกับการกู้เงินใน พ.ร.บ.กู้เงินโครงสร้างพื้นฐาน 2.2 ล้านล้านบาทที่ผูกพัน 7 ปี ปีละ 3 แสนล้านบาท ซึ่งส่วนนี้จะทำให้ขาดดุลงบประมาณต่อไปปีละ 2 แสนล้านบาท 
ทั้งนี้ หากประเมินจากจีดีพีฃ4% และตัวเลขเงินเฟ้อ 3% จะทำให้ปีหน้าหนี้สาธารณะเพิ่มขึ้นเป็น 52% และในปี 2562 จะเพิ่มเป็น 10.2 ล้านล้านบาท คิดเป็น 57% ของจีดีพี และต้องนำภาษีจากประชาชนไปจ่ายดอกเบี้ยถึงปีละ 3 แสนล้านบาท